साग स्वर्णधारी सोनी ‘एक्स्ट्रिम वर्ल्ड टुर ट्रायथलन’को ब्रान्ड एम्बासडर
हिमालयन एक्स्ट्रिमको आयोजनामा नेपालमा पहिलोपल्ट हुने ‘एक्स्ट्रिम वर्ल्ड टुर ट्रायथलन’ मा सागकी स्वर्ण विजेता सोनी गुरुङ ब्रान्ड एम्बासडर भएकी छन् । प्रतियोगिता २०२२ को मे ७ मा पोखरामा हुँदै छ ।
काठमाडौँ — हिमालयन एक्स्ट्रिमको आयोजनामा नेपालमा पहिलोपल्ट हुने ‘एक्स्ट्रिम वर्ल्ड टुर ट्रायथलन’ मा सागकी स्वर्ण विजेता सोनी गुरुङ ब्रान्ड एम्बासडर भएकी छन् । प्रतियोगिता २०२२ को मे ७ मा पोखरामा हुँदै छ ।सोनी १३ औं दक्षिण एसियाली खेलकुदकी स्वर्ण विजेता हुन् । प्रतियोगिताको एस्ट्रिम पक्ष भनेको फेवातालमा ३.५ किमि पौडी, १८० किलोमिटर साइक्लिङ र ४३ किलोमिटर दौड हुनेछ ।विश्वभरका करिब १ सय प्रतियोगीको सहभागिता रहने एक्स्ट्रिम रेस नेपालमा पहिलो पटक हुन लागेको हो । सोनी ‘आइकन’ खेलाडी भएकीले उनलाई ब्रान्ड एम्बासडर बनाएको आयोजक हिमालयन एक्स्ट्रिमका रेस डाइरेक्टर रिक्की योञ्जनले बताए । एपीएफ क्लबकी खेलाडी सोनीलाई प्रतियोगिता खेल्न आवश्यक पर्ने ड्रेस स्विमिङ (वेटसुट) सुट, टिसर्ट, जुत्तालगायतका सामग्री मंगलबार को–रेस डाइरेक्टर रिकेश योञ्जनले हस्तान्तरण गरे ।६ वर्षयता एपीएफमा कार्यरत सोनी धादिङमा जन्मिएकी खेलाडी हुन् । २७ वर्षीया उनी ७ वर्षदेखि ट्रायथलन खेलमा आबद्ध छन् । उनी आठौं राष्ट्रिय खेलकुदकी स्वर्ण विजेता पनि हुन् ।ब्रान्ड एम्बेसडर चुनिएपछि सोनीले नेपालमा पहिलो पटक हुन लागेको एक्स्ट्रिम वर्ल्ड टुर ट्रायथलनमा सहभागी हुन पाउँदा निकै गर्व लागेको बताइन् ।उनले भनिन्, ‘विश्वका एकसेएक एथलिटसँग आफ्नै देशमा प्रतिस्पर्धा गर्न पाउनु आफ्ना लागि मात्रै नभई देशकै लागि गौरवको पक्ष भएको बताइन् ।५ महिनादेखि निरन्तर अभ्यासमा जुटेकी सोनीले आफ्नो सपना पूरा गर्न लागिपरेको बताइन् । ‘यो हामीले खेलिरहेको भन्दा निकै कठिन र जोखिमपूर्ण प्रतियोगिता हो,’ उनी भन्छिन्, ‘नेपाली खेलाडीहरू कठिन संघर्षबीच पनि देशको झन्डा उठाउन कुनै कसर बाँकी राख्दैनन् भन्ने कुरा म थप चरितार्थ गर्दै देशका लागि केही योगदान गर्न चाहन्छु ।’दुई वर्षअघि हुने तय भएको प्रतियोगिता कोभिड–१९ का कारण स्थगित भएको थियो । एक्स्ट्रिम वर्ल्ड टुर ट्रायथलन विश्वकै साहसिक प्रतियोगितामा चिनिने गर्दछ । युरोपका विभिन्न देशहरूमा यो प्रतियोगिता हरेक वर्ष आयोजना हुँदै आए पनि एसियामा भने पहिलोपल्ट हुन लागेको आयोजकको दाबी छ ।